
 11.2.2021
 BG
 Официален вестник на Европейския съюз
 L 48/1
 РЕГЛАМЕНТ ЗА ИЗПЪЛНЕНИЕ (ЕС) 2021/166 НА КОМИСИЯТА
 от 10 февруари 2021 година
 за изменение на Регламент за изпълнение (ЕС) 2015/1368 по отношение на удължаването на срока на действие на националните програми в сектора на пчеларството
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 на Съвета (1), и по-специално член 57, първа алинея, буква в) и член 223, параграф 3, първа алинея, буква в) от него,
 като има предвид, че:
 (1)
 В Регламент за изпълнение (ЕС) 2015/1368 на Комисията (2) се определят правила за уведомяването, одобряването и изменението на националните програми за пчеларството.
 (2)
 Съгласно Регламент (ЕС) 2020/2220 на Европейския парламент и на Съвета (3) срокът на действие на националните програми, изготвени за периода от 1 август 2019 г. до 31 юли 2022 г., следва да бъде удължен до 31 декември 2022 г.
 (3)
 В Регламент (ЕС, Евратом) 2020/2093 на Съвета (4) се определя годишният таван за Европейския фонд за гарантиране на земеделието („ЕФГЗ“). В рамките на този таван фондът ще финансира участието на Европейския съюз в програмите за пчеларството, с действие от 2021 г. В общата сума, предвидена в многогодишната финансова рамка по отношение на ЕФГЗ, е включено увеличение в размер на 60 милиона евро годишно за програмите за пчеларството.
 (4)
 Държавите членки следва да изменят националните си програми, за да вземат предвид удължаването на срока им на действие и увеличението на бюджета за сектора на пчеларството. Те следва да уведомят Комисията до 15 март 2021 г. за изменените програми, които се нуждаят от одобрение.
 (5)
 С цел да се осигури непрекъснатост на плащанията, плащанията, свързани с мерките, изпълнявани от 1 август 2022 г. до 31 декември 2022 г., следва да се извършат към бенефициерите между 16 октомври 2022 г. и 15 октомври 2023 г.
 (6)
 Поради това Регламент за изпълнение (ЕС) 2015/1368 следва да бъде съответно изменен.
 (7)
 Мерките, предвидени в настоящия регламент, са в съответствие със становището на Комитета за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 Регламент за изпълнение (ЕС) 2015/1368 се изменя, както следва:
 (1)
 В член 3 се добавя следната втора алинея:
 „В срок до 15 март 2021 г. държавите членки уведомяват Комисията за изменението на своите национални програми в съответствие с член 55, параграф 1, втора алинея от Регламент (ЕС) No 1308/2013. В това изменение се взема предвид увеличеното финансово участие на Съюза от 2021 г. нататък.“;
 (2)
 В член 5, параграф 1 се добавя следната втора алинея:
 „Измененията на програмите за пчеларството в съответствие с член 3, втора алинея се одобряват от Комисията в срок до 15 юни 2021 г. съгласно член 57, първа алинея, буква в) от Регламент (ЕС) No 1308/2013.“;
 (3)
 В член 7 се добавя следната трета алинея:
